**Høringssvar vedrørende udbygning af Amagermotorvejen.**

**Indledning**

Efter borgermøde d. 5. maj 2022 er det desværre denne bestyrelses opfattelse, at projektets primære formål at lede mest mulig trafik igennem, til færrest muligt penge, til mest mulig gene og skade for området, beboerne og miljøet.

Projektet er i bedste fald uambitiøst, og i værste fald, bevidst ude af trit med den globale dagsorden om klima, miljø, folkesundhed og biodiversitet. Denne hårde konklusion fremkommer blandt andet på baggrund af følgende observationer:

* Løsning 2 er den bredeste mulige motorvej, på op til 12 kørebaner, ved til og frakørsel
* Placering af ”trafik-sløjfen” inden på et grønt areal, til maksimal gene og støj
* Der er ingen overvejelser gjort i forhold til biodiversitet og fauna
* Der er ingen overvejelser gjort i forhold til stigende havvand
* Trafikkapaciteten på Kalvebodbroen følger ikke med kapaciteten på udbygningen i øvrigt.
* Der er ingen overvejelser gjort i forhold klima og miljø i øvrigt
* Der er ingen overvejelser gjort i forhold kollektiv trafik

Som bestyrelse finder vi dog trøst I, at projektet forsat er på så tidligt et stadie, at meget kan nå at blive rettet op.

**Observationer og bekymringer**

*Til- og frakørsler*

Indenfor ganske få kilometer vil der være etableret 3 stk. til- og frakørsel, dette er muligvis trafikmæssigt en god løsning, men disse til- og frakørsler larmer, både fordi trafikanter bremser og accelerere, men også fordi til- og frakørsel ”åbner” støjhegnet, og dermed gør det meget sværere at dæmpe trafikstøjen.

*Fordelingsveje*

Den foreslåede løsningsmodel 2 er en motorvej med såkaldte fordelingsveje, som adskiller den gennemkørende og den øvrige trafik. Denne løsning er den bredeste løsning, grundet de rabatter, som adskiller de forskelle kørebaner, samtidig er denne løsning med fordelingsveje i denne skala uprøvet i Danmark, og løsning 2 fremstår mest som et pilotprojekt, som vi ikke syntes egner sig til så tæt et bebygget område, på et af landets mest befærdede motorveje.

Herudover syntes vi det fremstår underligt, at man udvider motorvejen vest for Kalvebodbroen til 10 kørebaner, når det ikke er muligt at lede den samme trafik hen over Kalvebodbroen, da denne kun udvides med 2 spor, og endda med mindre bredde på kørebanerne.

*Hastigheder*

Det undres, at der er hastighedsnedsættelse på østsiden af Kalvebodbroen til 90 km/t. Hvor der ”ingen” mennesker bor, men at hastigheden vest for Kalvebodbroen forsat bliver 110 km/t. Hvor der bor rigtig mange mennesker.

*Stigende havvand*

Det er et kendt faktum, at der er stigende havvand, og at denne udvikling vil accelerere. På trods af dette, er der ingen overvejelser om herom, og ifølge Vejdirektoratets egne repræsentanter på borgermødet d. 5. maj 2022 er motorvejen i forvejen i så lavt terræn, at det er problematisk at grave en tunnel under vejen, eksempelvis til den nye til- og frakørsel 21a.

Samlet set finder vi besynderligt og uklogt, ikke at indtænke stigende havvand i så stort anlægsprojekt.

*Kalvebodbroen*

Ifølge Vejdirektoratets egne repræsentanter på borgermødet d. 5. maj 2022 kan Kalvebodbroen ikke udvides, og det er formentligt heller ikke muligt, at lave støjhegn. Man planlægger at inddrage nødsporet, men Vejdirektoratet anerkender på borgermødet d. 5. maj 2022, at de enkelte vejbaner på Kalvebodbroen skal være smallere, end man trafikmæssigt ønsker, for at kunne rumme de 4 spor i hver retning.

*Kollektiv trafik*

Baggrund for projektet er ifølge forundersøgelse for at imødekommet øget trafik, samt etableringen ”Holmene” syd for Avedøre Holme. På trods af dette er der ingen overvejelser om kollektiv trafik, hverken for den gennemgående trafik eller øvrige trafik.

*Broer*

For os der bor i området opleves der øget støj fra kørslen under broer.

Det lader ikke til at Vejdirektoratet har gjort sig nogle overvejelser herom, selvom der er mange tekniske løsninger, som kan dæmpe støjen.

*Bygninger*

For os der bor i området opleves det, at den store bygning ved indkørslen til Avedøre Holme kaster støjen tilbage hen imod beboelsesområdet. Det lader ikke til at Vejdirektoratet har gjort sig nogle overvejelser herom, selvom der er mange tekniske løsninger, som mindske dette.

*Overdækning*

På borgermødet d. 5. maj 2022 forklarer Vejdirektoratet, at prisen for en overdækning koster 1 mia. kr. pr. kilometer.

Vi tillader os at stille spørgsmålstegn ved dette, da dette vil svare til, at de ca. 9 kilometer koster næsten det samme, som halvdelen af Storebæltsbroen.

**Forslag**

*Til- og frakørsler*

Den foreslåede 21a skrottes, såfremt det ikke er muligt, så skalTrafik-sløjfen skrottes ved den foreslåede 21a , og laves som en ”almindelig” til og frakørsel, med overdækning eller støjværn.

*Hastigheder*

Der indføres en generel hastighedsbegrænsning på 90 km/t. på hele motorvejsstrækningen.

*Kalvebodbroen*

Der skal etableres støjhegn eller overdækning på Kalvebodbroen, alternativt skal broen erstattes af en tunnel.

*Biodiversitet* og fauna

Der skal etableres overgange og passager for dyrelivet, således de ikke lider yderligere unødig overlast over den næsten 70 meter bredde motorvej. Samtidig skal der etableres en forbindelse mellem Vestvolden, Mågeparken og Strandengen, også under/over Gammel Køge Landevej.

*Klimasikring*

I forbindelse med projektet skal der indtænkes stigende havvand og stormflodsikringer. Dette kan både være diger, bassiner og sluser ved indløbet under Kalvebodbroen.

*Støj*

Hele motorvejsstrækningen skal overdækkes, såfremt dette ikke kan lade sig gøre, så skal der etableres og udvikles nye holdbare støjløsninger, som gør det tåleligt og sundt for os, der bor i området. Dette gøres ved at overholde de vejledende grænseværdier fastsat af Miljøstyrelsen, eller endnu bedre, af WHO.

I løsning 2 med fordelingsvejen kunne man, nøjes med at overdække den gennemkørende trafik, som alligevel er adskilt fra den øvrige trafik via de rabatter, som foreslås. Denne overdækning kunne samtidig fungere som støjværn for fordelingstrafikken i retningen mod Amager, således at man alene skal fokusere på støjhegnet ind mod beboelsesområdet.

*Broer*

Alle broer som går over motorvejen skal indvendigt beklædes med støjabsorberende elementer, således at støjen fra broer begrænses.

*Bygninger*

De store bygninger på Avedøre Holme, som ligger ud til motorvejen og kaster støjen tilbage, skal beklædes med støjabsorberende elementer.

*Miljø*

Ovenpå overdækningen etableres der solcelleanlæg.

**Opsamling:**

Vi finder det åbenlyst kritisabelt, at der ingen overvejelser er gjort om kollektiv trafik. Samtidig syntes hele formålet med udbygningen besynderligt, når trafikkapaciteten på Kalvebodbroen ikke kan følge med.

Afslutningsvis vil vi opfordre politikere og øvrige beslutningstagere til, at se Vejdirektoratets egne optagelser for borgermødet d. 5. maj 2022, hvor vi syntes det tydeligt fremstår, at projektet ikke er gennemtænkt og uambitiøst, samt at mange borgere på strækningen er bekymrede.

Med venlig hilsen

Bestyrelsen

Grundejerforeningen Strandholm

**Dette høringssvar er i kopi sendt til:**

Hvidovre Kommune, Sammenslutningen af Grundejerforeninger i Hvidovre, Region Hovedstadens Center for Regional Udvikling, TV2 Lorry, samt Folketinget Transportudvalg.